Louk 8
Sé Madanm-lan Ki Té Ansanm Èk Jézi-a
1Apwé sa fèt, Jézi koumansé ka pasé an sé vil-la épi sé vilaj-la èk i té ka pwéché Bon Nouvèl-la konsèné mannyè Bondyé ka kondwi sé moun li-an. Sé douz disip-la té épi'y, 2èvèk osi déotwa madanm Jézi té ja tiwé vyé lèspwi an yo èk i té djéwi vyé maladi yo. Anpami yo té ni Mari Madlenn, sé an li Jézi té tiwé sèt denmou. 3Té ni Jowanna, mawi'y sété on kolonm an kay Hèròd, non'y sété Chouza, épi Souzanna, èk an pil lézòt madanm, èvèk sé yo ki té ka dépansé lajan yo pou bay Jézi épi sé disip li-a sa yo té bizwen.
Pawabòl Nonm-lan Ki Planté Gwenn-an
(Mafyou 13:1-9; Mak 4:1-9)
4Yon jou Jézi té doubout on koté pou i té palé bay yon konpanni moun ki té asanblé ansanm. Èvèk té ni lézòt ka sòti an lézòt vil ki vini oti'y. Épi i palé an pawabòl ba yo.
5Jézi di yo, "La té ni on moun ki alé an jaden'y pou i planté. Èvèk lè i voyé sé gwenn-an, yo tonbé an diféwan diwèksyon. La té ni on konpanni ki tonbé koté moun ka pasé, èk moun maché anlè yo, èvèk jibyé manjé yo. 6La té ni on lòt konpanni ki tonbé asou tizing tè, mé la té ni pli wòch pasé tè. Yo lévé byen, mé paski yo pa té ni asé dlo, yo mò. 7La té ni on lòt konpanni ki tonbé anpami lyenn pikan, èvèk lyenn pikan-an pwofité ansanm épi plan-an, èk pikan-an toufé yo. 8Mé la té ni on lòt konpanni ki tonbé asou bon tè, èvèk lè i lévé i pòté byen. La té ni on gwan kantité wékòt, plis pasé moun-an té planté."
Èk lè Jézi fini palé pawabòl sala ba yo, i di yo, "Tout sa ki ni zòwèy pou yo tann sipozé kouté."
Jézi Èspliké Pawabòl-la
(Mafyou 13:10-23; Mak 4:10-20)
9Sé disip-la mandé Jézi, "Ki sa ou vlé di pa sa?"
10I wéponn yo, "Bondyé ba'w abilité-a pou ou sa konnèt sa sé pawabòl sala vlé di. Yo ka èspliké ki mannyè Bondyé ka kondwi ich li. Mé sé lézòt sé moun-an kay gadé mé yo pa kay konpwann sa yo ka wè-a, yo kay kouté sé pawòl sala èk yo pa kay konpwann, menm kon sé pwòfèt-la té di.
11"Mi, sé sa pawabòl sala vlé di. Sé gwenn-an sé pawòl Bondyé pou nonm. 12Tè wèd-la sé menm kon sé moun-an ki ni tjè wèd. Yo ka tann pawòl Bondyé mé yo pa ka kontiné an li, paski Satan ka fè yo obliyé'y. I ka anpéché yo kwè pawòl-la èk sové.
13"Tè-a ki ni wòch-la, sa sé konpanni moun-an ki kontan tann pawòl-la mé pawòl-la pa antwé andidan yo pou i sa wasiné èvèk pou i sa pwofité. Yo byen kontan pou wisivwè'y, mé yo ka kwè pou an ti mouman tousèl, èk lè pèsikasyon vini yo pa té entéwésé ankò.
14"Gwenn-an anpami pikan-an, i menm kon sé moun-an ki tann. Yo kwè pawòl Bondyé, mé katjil, wichès, wèskonsabilité, èk plézi lavi sala ka chaviyé lafwa yo. Kon sa yo pa pwodwi anyen ki bon.
15"Mé bon tè-a sé menm kon sé moun-an ki ni yon bon tjè ki onnèt, ka kouté pawòl Bondyé, épi pawòl-la ka wèsté andidan yo. Yo koumansé ka fè sa Bondyé vlé yo fè, èk yo kontiné ka fè'y."
Pawòl Bondyé Sé Menm Kon Yon Lanp
(Mak 4:21-25)
16"Pyès moun pa kay limen yon lanp èk kouvè'y épi yon bonm ében mété'y anba yon kouch. Pito sa, i kay mété'y koté moun sa wè'y, kon sa lè moun vini yo kay sa wè klè. 17Anyen ki séwé kay pawèt an klèté-a, èk anyen ki kouvè kay dékouvè anba klèté-a. 18Kon sa fè antansyon ki mannyè ou ka kouté pawòl Bondyé, paski tout sa ki ja ka konpwann sa yo tann-an, yo kay tann épi konpwann ankò plis. Mé sé sa ki pa konpwann pyès-la, jis tizing-lan yo kwè yo konpwann-an, yo kay pèdi'y."
Manman Jézi Èk Fwè'y
(Mafyou 12:46-50; Mak 3:31-35)
19Manman Jézi épi sé fwè'y-la vini oti'y mé yo pa té sa alé pwé'y paski la té ni an chay moun. 20Yon moun di Jézi, "Manman'w épi sé fwè'w-la doubout dèwò-a èk yo vlé palé épi'w."
21Jézi di ba yo tout, "Manman mwen épi fwè mwen sé sé moun-an ki tann pawòl Bondyé épi obéyi'y."
Jézi Doubout Yon Mové Tan
(Mafyou 8:23-27; Mak 4:35-41)
22Yon jou Jézi di sé disip-la, "Annou alé asou lòt fasad lanmè-a." Kon sa yo antwé andidan yon gwo kannòt èk yo pati pou alé asou lòt fasad lanmè-a. 23Mé on mové tan koumansé épi gwo lanm koumansé bat kannòt-la. I koumansé plen dlo épi yo té an danjé pou koulé. Mé Jézi té ka pwan on ti pòz.
24Sé disip-la lévé Jézi épi yo di'y, "Mèt! Mèt! Nou kay néyé!"
Kon sa Jézi palé bay mové tan-an, i konmandé mové tan-an pou doubout. Van-an vini dous. 25Épi i di yo, "Zòt pa ni lafwa an mwen?"
Sé disip-la té pè èk byen sipwi èk yo di, "Ki kalité nonm sa yé? Jik van-an épi dlo-a ki ka obéyi'y lè i konmandé yo!"
Jézi Djéwi Yon Nonm Ki Té Ni Vyé Lèspwi Andidan'y
(Mafyou 8:28-34; Mak 5:1-20)
26Yo twavèsé alé an péyi Gègésa, ki té lòt fasad lanmè-a an péyi Galili. 27Kon Jézi désann a tè-a i jwenn épi yon nonm an vil-la ki té ni vyé lèspwi andidan'y. Pou yon chay tan nonm sala pa té janmen mété had anlè'y ni wèsté andidan yon kay. I té ka wèsté andidan senmityè-a anpami sé fòs sé moun mò-a. 28Lè i wè Jézi i hélé èk tout vwa'y épi i tonbé an dé pyé Jézi. I andjélé èk tout fòs li, "Ki sa ou vlé fè mwen, Jézi, Gason Bondyé ki an syèl? Mwen ka mandé'w tanpwi souplé, pa fè mwen soufè!" 29I di sa paski Jézi té ja konmandé vyé lèspwi-a pou sòti andidan nonm-lan. Plizyè fwa vyé lèspwi-a té ka kondwi nonm-lan, èk menm si yo té ka tjenn li an pwizon épi mawé pyé'y épi lanmen'y èvèk chenn i té ka kasé chenn-an, èk vyé lèspwi-a té ka kondwi'y alé andidan yon plas koté pyès moun pa té ka wèsté.
30Jézi mandé'y, "Koumonnon'w?"
I wéponn Jézi, "Non mwen sé Gany," paski an chay vyé lèspwi té andidan nonm-lan. 31Gany vyé lèspwi-a koumansé ka plédé épi Jézi pou i pa voyé yo an twou-a ki pa ni pyès fon.
32La té ni an chay kochon anlè yon mòn ka manjé. Sé vyé lèspwi-a plédé épi Jézi pou i kité yo antwé andidan sé kochon-an, èk Jézi ba yo pèwmisyon-an. 33Lè sé vyé lèspwi-a sòti andidan nonm-lan yo antwé andidan sé kochon-an èk tout sé kochon-an ladjé kò yo désann kaskou-a, yo tonbé andidan lanmè-a èk yo tout néyé.
34Lè sé moun-an ki té ka gadé sé kochon-an wè sa ki fèt-la, yo kouwi alé wakonté sa an vil-la èk an hòtè. 35Épi sé moun-an alé wè ki sa ki fèt. Lè yo wivé bò Jézi, yo jwenn nonm-lan Jézi tiwé vyé lèspwi-a andidan'y-lan asid an pyé Jézi. I abiyé èk i an bon lidé'y. Èk yo tout té pè. 36Sé moun-an ki té wè sa ki fèt-la di lézòt moun mannyè nonm-lan ki té ni vyé lèspwi-a djéwi. 37Kon sa tout sé jan péyi Gègésa-a mandé Jézi pou kité yo bat mizè yo, paski yo té pè an chay. Kon sa Jézi antwé an kannòt-la pou i té sa fè ganm pou i alé.
38Nonm-lan ki té ni vyé lèspwi-a andidan'y-lan plédé èk Jézi pou i alé épi'y, mé Jézi voyé'y alé. I di'y, 39"Alé lakay ou èk di jan'w ki sa Bondyé ja fè ba'w." Kon sa nonm-lan alé an tout vil-la ka di tout sa Jézi fè ba li.
Jézi Wésisité Ti Fi Jayròs-la Èk I Djéwi Yon Madanm Ki Touché Had Li
(Mafyou 9:18-26; Mak 5:21-43)
40Lè Jézi witounen asou lòt fasad lanmè-a, yon gany moun té la pou wisivwè'y paski yo té ka èspéyé'y vini.
41Lè sala yon nonm yo ka kwiyé Jayròs, i sété chèf légliz sé Jwif-la, i vini épi i tonbé an pyé Jézi. I plédé épi'y pou i vini lakay li, 42paski i té ni yon sèl ti fi ki té ni douzan ki té ka mò. Jézi dakò. Kon Jézi té ka alé, an chay moun té ka konblé tout oliwon'y ka pousé'y. 43Épi anpami yo la té ni yon madanm ki té ka pèdi san pou douz lanné. I té ja dépansé tout sa i té ni lakay dòktè, mé pyès moun pa té sa djéwi'y. 44I fouyé kò'y anpami sé moun-an, i wivé dèyè Jézi épi i touché woulé had Jézi, èk la menm i doubout senyen.
45Jézi mandé, "Ki moun ki touché mwen?" Tout moun di sé pa yo.
Pita di'y, "Mèt, sé moun-an ka konblé'w èk yo ka pousé kò yo anlè'w. Ki mannyè ou ka mandé sa?"
46Mé Jézi di, "Non, yon moun touché mwen èspwé. Mwen sav sa lè mwen santi pouvwa djéwizon sòti andidan mwen."
47Lè madanm-lan wè yo dékouvè ki sé li ki touché Jézi, i koumansé ka twanblé èk i tonbé an pyé Jézi an pwézans tout sé moun-an, èk i koumansé di Jézi pou ki wézon i touché'y épi i di i djéwi la menm.
48Lè sala Jézi di, "Ich mwen, Bondyé ja djéwi'w paski ou kwè an mwen. Alé, lapé épi'w."
49Padan Jézi té ka palé toujou, yon moun vini di Jayròs, chèf légliz sé Jwif-la, "Ti fi'w-la mò. Pa anbété titja-a ankò."
50Lè Jézi tann sa, i di Jayròs, "Pa pè. Annèk mété konfyans ou an mwen, èk ti fi-a kay djéwi."
51Lè Jézi wivé lakay Jayròs i pa kité pyès moun antwé épi'y apa di Pita, Jan, Jémz, épi papa èk manman ti manmay-la. 52Tout moun ki té la té ka pléwé lanmò ti manmay-la. Jézi di yo, "Pa pléwé. Ti manmay-la pa mò, sé dòmi i ka dòmi!"
53Tout sé moun-an koumansé ka wi Jézi paski yo sav ki ti manmay-la mò pou vwé. 54Mé Jézi tjenbé ti fi-a pa lanmen'y épi i di'y, "Ich mwen, mwen di'w lévé!" 55Lam ti fi-a witounen an kò'y épi i lévé doubout. Lè sala Jézi di yo pou bay ti fi-a yon bagay pou i manjé. 56Manman'y èk papa'y té étonnen. Mé Jézi di yo sé pa pou yo di pyès moun ki sa ki fèt-la.